Document ID: /fineweb-2-swissfilter-quality_10-filterrobots/filtered/02683.jsonl.gz/14

Mezzosoprana Liliana Nikiteanu
Mezzosoprana Liliana Nikiteanu
Născută în București, Liliana Nikiteanu a urmat liceul de muzică George Enescu, la pian, clasele 1-8 și apoi la canto, clasele 9-12. Dupa Bacalaureat a continuat studiul cantului la Conservatorul Ciprian Porumbescu. Debutul l-a facut la teatrul muzical din Galați, unde a evoluat în operă, operetă, muzical și concerte vocal simfonice (Brahms - Rhapsodia pentru alt și orchestră).
În acest timp a câștigat premii la consursurile internaționale de canto de la Barcelona (1984), Belgrad (1988), Viena (1989) și Geneva (1991). În anul 1989, în urma câștigării premiului doi și a cinci premii speciale la concursul Belvedere de la Viena, a fost angajată pentru cinci ani, ca solistă a operei din Zürich începând din anul 1991. Contractul a fost semnat din trei în trei ani, cel mai recent până în anul 2019.
Repertoriul Lilianei Nikiteanu cuprinde lucrări de opera și de concert (J.S. Bach și Luciano Berio). A excelat în rolurile Mozartiene, în număr de zece: Cherubino, Zerlina, Dorabella, Despina, Cecilio, Sextus, Anius, Giacinta, Idamante, Don Ramiro. Urmează cel de al unsprezecelea: Marcellina.
Cu rolul Dorabella și-a încheiat lucrarea de diplomă, în regia lui Anghel Ionescu Arbore și scenografia și costumele lui Cătălin Arbore. A interpretat acest rol la München, Dresda, Aix en Provence, Salzburg, La Corugna, Geneva; la opera din Zürich filmând trilogia Da Ponte-Mozart sub regia lui Jürgen Flimm și conducerea muzicală a lui Nicholaus Harnoncourt: "Le nozze di Figaro" cu rolul Cherubino, "Cosi fan tutte" în rolul Dorabella (alături de Cecilia Bartoli și Agnes Baltsa) "Don Giovanni" în rolul Zerlina.
A intarpretat de asemenea roluri precum Octavian în "Cavalerul Rozelor" de Richard Strauss în Zürich, Hamburg, Staatsoper Viena, Opera Bastille Paris, Mannhaim, Frankfurt; Margarethe în "Damnațiunea lui Faust" de Hector Berlioz la Brüxelles, sub conducerea lui Antonio Papano, Orfeo din "Orfeo" de Ch. W. Gluck cu Emmanuel Krivine, la Citee de la Musique în Paris și apoi într-un turneu în Franța. La Music Royal Hall din Londra a interpretat rolul Zenobia din opera "Radamisto" de Händel. A mai interpretat rolul Dulcineei în "Don Quichotte" a compozitorului J. Massenet la Festivalul de vară Klangbogen din Viena; rolul Zerlinei în "Don Giovanni" la Madrid; rolul Cherbino la Berlin. De asemenea, a participat mai mulți ani la rând, la festivalurile de vară și de primăvară de la Salzburg, în producții cu Boris Godunov, Elektra și concerte vocal sinfonice.
Alături de Caludio Abbado a înregistrat rolul Fjodor în "Boris Godunov" de Moussorgsky, în compania orchestrei Berliner Philharmoniker. A mai participat la festivalurile de vară de la Edinbourgh, Cordon, La Corugna, Bregenz și Montpellier.
Ca solistă a unor lucrări vocal sinfonice, Liliana Nikiteanu a interpretat Requem-ul de Mozart cu Filarmonica din Sao Paulo, alături de John Neshling, Requiem-ul de Verdi la Copenhaga și Bergen, Berlioz - "Les nuits d`ete" împreună cu Heinz Holliger și Orchestra de cameră a Europei la Paris, Dvorak - Requiem la Tonnhalle Zürich, Petite messe solenelle de Rossini la Grande opera din Geneva, Stabat Mater de Rossini la Zürich. De asemenea a interpretat, în 2005, "Misa Încoronării" de Mozart la Bazilica Sf. Petru din Roma, la slujba celebrată de Papa Benedikt al XVI cu ocazia împlinirii a 500 de ani de la crearea gărzii papale elvețiene.
Liliana Nikiteanu a intrat în mod firesc în repertoriul dramatic abordând roluri ca: Ljubasha în "Nevasta Țarului" de Rimsky Korsakov, rolul titular din "Therese" de Massenet, "Vrăjitoarea" în "Copiii regelui" de Engelbert Humperdinck, Fricka în "Aurul Rhinului", a doua Norna în "Amurgul Zeilor", Rosweisse în "Walkiria" de Wagner, Jezibaba în "Rusalka" de Dvorak și Principessa în "Luisa Miller" de Verdi.
De-a lungul ultimilor 29 de ani, Liliana Nikiteanu a mai colaborat cu dirijori precum: William Christie, Nelo Santi, John Eliot Gardiner, Rene Jakobs, Franz Welser-Möst, Valery Gherghev, Zubin Mehta.
În România Liliana Nikiteanu a avut un recital la Sighișoara în anul 2007, alături de pianistul Viniciu Moroianu și de actorul Mihai Bisericanu.
În octombrie 2009 a participat la un concert alături de Filarmonica din Cluj și de dirijorul Nicolae Moldoveanu. În 2010 a interpretat rolul Jezibaba din opera "Rusalka" de Dvorjak. În 10 octombrie 2010, prima audiție a operei "Gesualdo" de Marc-André Dalbavie, iar în aprilie 2011 începe o serie de concerte-balet pe muzica lui Gustav Mahler, intitulată "Das Lied von der Erde", serie ce durează până în iunie 2011. Nov. 2011 Jezibaba în Rusalka la opera din Montreal.
În anul 2012, printre altele, Liliana Nikiteanu a cântat la opera din Zürich în "Le Comte Ory" de Rossini, un turneu în Israel cu Filarmonica din Tel Aviv sub conducerea lui Zubin Mehta, în vară a urmat festivalul de la Ruhr cu "Europera" de John Cage și în decembrie, în Zürich, "Olandezul zburător" de Wagner în regia actualului Intendant Andreas Homoki.
Anul 2013 a debutat cu o producție de "Le Comte Ory" la Theater an der Wien, Jezibaba in "Rusalka" de Dvorakla Zürich, Norma de Bellini la Festivalul de vară din Salzburg și vrăjitoare într-o producție de "Hänsel și Gretel" la Zürich.
În 2014 "Olandezul zburător" la Zürich, "Otello" de Rossini la Teatrul Champs Elysees din Paris, Moteverdi`s "Il ritorno di Ulisse in patria" la Zürich și tot aici Silvestergala cu "Cenușăreasa" de Rossini.
Pentru anul 2015 sunt programate: Debut ca Marcellina în Nunta lui Figaro, prima audiție a operei "Lanterna roșie" de Christian Jost, apoi "Semele" de Händel la Festivalul de Rusalii de la Salzburg și "Norma" la Festivalul de vară de la Salzburg.